西郊訪梅約李提刑李參政八客分韻得爾字
作者：魏了翁
朝代：宋

paragraphs: 荒煙散牛羊，落日下城市。
天寒萬木脫，歲晏羣動弭。
西郊有孤芳，獨喚春事起。
幽光耿參月，清豔明野水。
欲開未開時，似語不語意。
或疑春較遲，的皪尚霜蘂。
誰知春風心，渾在阿堵裏。
洞霄逍遥公，九隴花月使。
領客居上頭，蹇予亦婪尾。
頗懷去年遊，歲月如許駛。
悠悠竟何成，總被物化使。
索酒浮大觥，歌商曳窮履。
真意浩無窮，作詩聊復爾。